b"\n_START_ARTICLE_\nYama\n_START_PARAGRAPH_\nYama (sanskrit: \xe0\xa4\xaf\xe0\xa4\xae) d\xc3\xb8dsguden og herskeren over d\xc3\xb8dsriket i hinduismen og i buddhismen. I gamle vediske myter var han den f\xc3\xb8rste i verden som d\xc3\xb8de. Dette vesenet finnes som Jima i parsisk mytologi, og er blitt sammenlignet med Ymir i norr\xc3\xb8n gudetro.\n_START_SECTION_\nNavnevarianter\n_START_PARAGRAPH_\nI India forekommer ogs\xc3\xa5 navnet Yamar\xc4\x81ja (sanskrit: \xe0\xa4\xaf\xe0\xa4\xae\xe0\xa4\xb0\xe0\xa4\xbe\xe0\xa4\x9c, \xc2\xabKong Yama\xc2\xbb)._NEWLINE_P\xc3\xa5 kinesisk heter han gjerne Yanluowang (\xe9\x96\xbb\xe7\xbe\x85\xe7\x8e\x8b), kortversjon \xe9\x96\xbb, alternativt \xe9\x96\xbb\xe9\xad\x94, \xe9\x96\xbb\xe7\xbe\x85\xe7\x8e\x8b, \xe9\x96\xbb\xe9\xad\x94\xe7\x8e\x8b, \xe9\x96\xbb\xe6\x91\xa9\xe7\xbe\x85 eller \xe9\x96\xbb\xe8\x80\x81;_NEWLINE_P\xc3\xa5 tibetansk: heter han gshin rje._NEWLINE_Yama omtales p\xc3\xa5 japansk som Enma, etter japansk uttale av de kinesiske skrifttegnene \xe9\x96\xbb\xe9\xad\x94 (Yanmo, som er et kinesisk fonetisk fors\xc3\xb8k p\xc3\xa5 \xc3\xa5 gjengi Yama. Men vanligere er Enma-\xc5\x8d (\xe9\x96\xbb\xe9\xad\x94\xe7\x8e\x8b, \xc2\xabKong Yama\xc2\xbb), og s\xc3\xa5 Enma-raja (\xe9\x96\xbb\xe9\xad\x94\xe7\xbe\x85\xe9\x97\x8d), Enma-dai\xc5\x8d (\xe9\x96\xbb\xe9\xad\x94\xe5\xa4\xa7\xe7\x8e\x8b, \xc2\xabStore kong Yama\xc2\xbb) fra sanskrit Yama-mah\xc4\x81r\xc4\x81ja. Kortformer er Enmara (\xe9\x96\xbb\xe9\xad\x94\xe7\xbe\x85), Enra-\xc5\x8d (\xe9\x96\xbb\xe7\xbe\x85\xe7\x8e\x8b) og En (\xe9\x96\xbb).\n_START_SECTION_\nBeskrivelse\n_START_PARAGRAPH_\nYama er en skremmende gud som rir p\xc3\xa5 en vannb\xc3\xb8ffel og holder et tau som han bruker til \xc3\xa5 dra sjelen ut av kroppen med. Han blir gjerne framstilt med skremmende, forvridd ansikt, svart, r\xc3\xb8d eller gr\xc3\xb8nn hudfarge, og kan ha mange par armer som han holder v\xc3\xa5pen i._NEWLINE_Han er ein av de fire vernende lokapalaene, og vokter retningen s\xc3\xb8r. Uglen og duen og to hunder med fire \xc3\xb8yne, s\xc3\xb8nner av Sarama, skal v\xc3\xa6re hans sendebud._NEWLINE_Innen buddhismen blir Yama ofte framstilt som den som holder livshjulet.\n_START_SECTION_\nBakgrunn\n_START_PARAGRAPH_\nMye er uklart rundt bakgrunnen til Yama, og det finnes mange forskjellige legender om han som tildels strider mot hverandre._NEWLINE_Han skal v\xc3\xa6re s\xc3\xb8nn av morgengudinnen Saranya og skaperguden Vivasvat. I noen fortellinger er solguden Surya hans far, men i andre er de br\xc3\xb8dre. Yama kan ogs\xc3\xa5 bli regnet som en aditya, en gruppe solguder som er barn av Aditi og Kasyapa._NEWLINE_Rigvedaen forteller om tvillingene Yama og Yami at de var de f\xc3\xb8rste mennesker. Yami ville ligge med broren sin og f\xc3\xa5 barn, men han avviste henne fordi det er galt. For \xc3\xa5 komme bort frs henne oppdaget han d\xc3\xb8dsriket, og ble dermed den f\xc3\xb8rste i verda som d\xc3\xb8de. Den tilsvarende historien fra den parsiske Avestaen forteller derimot at Yima og s\xc3\xb8steren var de f\xc3\xb8rste mennesker, og faktisk fikk barn med hverandre. Ogs\xc3\xa5 i senere puranaer blir Yami skildret som kona til Yama, og ikke s\xc3\xb8steren \xe2\x80\x94 men han er fremdenes den f\xc3\xb8rste som d\xc3\xb8r. Yama bes\xc3\xb8ker likevel s\xc3\xb8steren \xc3\xa9n gang i \xc3\xa5ret. Dette blir feiret som yamadvitiya eller bhaidudj under dipavali.\n_START_SECTION_\nOppgaver og oppf\xc3\xb8rsel\n_START_PARAGRAPH_\nYama har i oppgave \xc3\xa5 d\xc3\xb8mme de d\xc3\xb8de; om de skal f\xc3\xa5 komme til himmelen (Svarga) eller m\xc3\xa5 pines i helvete (Naraka). For \xc3\xa5 finne ut dette leser gudehjelperen Chitragupta opp syndene en nylig d\xc3\xb8d person har gjort, og Yama kommer med en passende straff \xe2\x80\x94 gjerne en pinefull en, som \xc3\xa5 koke i olje eller brennes med ild. Etter \xc3\xa5 ha sonet straffen er sjelen klar til \xc3\xa5 komme til himmelen eller bli gjenf\xc3\xb8dt p\xc3\xa5 jorda._NEWLINE_Guden er ofte framstilt som den som henter de som skal d\xc3\xb8. Han er fryktet, men opptrer ogs\xc3\xa5 i flere fortellinger der han blir overtalt eller lurt til \xc3\xa5 la noen som er ment \xc3\xa5 d\xc3\xb8 leve lenger \xe2\x80\x94 for eksempel i dipavalilegenden om hvordan han ble blendet av lys, slik at han ikke klarte \xc3\xa5 ta livet til ein kongss\xc3\xb8nn slik skjebnen hans egentlig tilsa. Bhagavata purana forteller om hvordan Yama ikke fikk d\xc3\xb8mme synderen Adjamila fordi han sa navnet til Vishnu akkurat da han d\xc3\xb8de._NEWLINE_Yama er sv\xc3\xa6rt rettferdig og kunnskapsrik, og har tilnavnet Dharmaradja, 'dharmaherskeren'. Kathaupanishaden forteller om hvordan Natsjiketa, en ung gutt som lar seg ofre til guden, f\xc3\xa5r kunnskap om meningen med livet og hva som skjer etter d\xc3\xb8den, og i tillegg f\xc3\xa5r livet tilbake."